ΓΡΑΠΤΗ ΕΡΩΤΗΣΗ E-1477/98

υποβολή: Lis Jensen (I-EDN) προς την Επιτροπή

(13 Μαΐου 1998)

Θέμα: Σχέδιο αναβάθμισης και επέκτασης του διεθνούς αεροδρομίου της Σόφια

Το σχέδιο αναβάθμισης και επέκτασης του διεθνούς αεροδρομίου της Σόφια χρηματοδοτείται από την Ευρωπαϊκή Τράπεζα Επενδύσεων με 60 εκατ. Ecu. Η χρηματοδότηση αφορά επέκταση του σιδηροδρομικού δικτύου και Επιβατικό Σταθμό. Η σύμβαση έχει ήδη υπογραφεί αλλά δεν υπάρχει συγκεκριμένο σχέδιο ούτε μελέτη των περιβαλλοντικών επιπτώσεων.

Υπάρχει μόνο ένα γενικό σχέδιο για την ανοικοδόμηση του αεροδρομίου της Σόφια που έχει πραγματοποιηθεί από τη βρετανική εταιρία "Sir Halkrow and Partners" αλλά όχι συγκεκριμένο σχέδιο.

Στο γενικό σχέδιο προτείνονται διάφορες εναλλακτικές λύσεις για την επέκταση του σιδηροδρομικού δικτύου. Οι κατασκευές ετοιμάζονται να αρχίσουν χωρίς προηγούμενη αξιολόγηση των διαφόρων στοιχείων. Κανονικά θα έπρεπε να υπάρχει μια μελέτη των περιβαλλοντικών επιπτώσεων για το συγκεκριμένο σχέδιο και όχι για το γενικό σχέδιο. Στη δημόσια συνεδρίαση για τη μελέτη των περιβαλλοντικών επιπτώσεων επί του γενικού σχεδίου παρουσιάστηκαν επιχειρήματα κατά του υπάρχοντος σχεδίου και προτάθηκαν εναλλακτικές τοποθεσίες για το αεροδρόμιο αλλά δεν ελήφθησαν υπόψη.

Το αεροδρόμιο βρίσκεται σε απαράδεκτη γειτνίαση με την πόλη της Σόφιας. Ο θόρυβος και τα επίπεδα εκπομπών καυσαερίων ξεπερνούν τα ανώτατα όρια. Υπήρξαν πολλές διαμαρτυρίες και αναφορές κατά της περαιτέρω επέκτασης του αεροδρομίου από τον τοπικό πληθυσμό.

Για ποιό λόγο η Ευρωπαϊκή Τράπεζα Επενδύσεων προχώρησε στη χρηματοδότηση ενός σχεδίου επί του οποίου δεν έχει διευκρινιστεί, σχεδιαστεί και εκτελεστεί η αξιολόγηση των περιβαλλοντικών επιπτώσεων;

Πώς αυτό το σχέδιο και η προετοιμασία του, συνάδουν με την αντίστοιχη ευρωπαϊκή κοινοτική νομοθεσία που αποτελεί την δεδηλωμένη κατευθυντήρια γραμμή της τράπεζας για τις χώρες της Κεντρικής και Ανατολικής Ευρώπης;

Με ποιό τρόπο η Ευρωπαϊκή Τράπεζα Επενδύσεων λαμβάνει υπόψη τις διαμαρτυρίες και τις προτάσεις του πληθυσμού;

Ποιά είναι τα έγγραφα που αποδεικνύουν ότι η Ευρωπαϊκή Τράπεζα Επενδύσεων έλαβε υπόψη της τις μελλοντικές περιβαλλοντικές συνέπειες του σχεδίου σύμφωνα με τις κοινοτικές προϋποθέσεις; Παρακαλώ η σχετική με το αναφερόμενο σχέδιο τεκμηρίωση να συναφθεί στην απάντηση.

Απάντηση του κ.Van den Broek εξ ονόματος της Επιτροπής

(17 Ιουνίου 1998)

Με βάση τις πληροφορίες που έδωσε η ΕΤΕ (Ευρωπαϊκή Τράπεζα Επενδύσεων), η εν λόγω Τράπεζα υπέγραψε δάνειο ύψους 60 εκατ. ECU για τον εκσυγχρονισμό του αεροδρομίου της Σόφια, ο οποίος περιλαμβάνει την κατασκευή ενός τερματικού σταθμού και την επέκταση του διαδρόμου προσγείωσης.

Η ΕΤΕ αποφάσισε να χρηματοδοτήσει το έργο αυτό κατά το αρχικό στάδιο σχεδιασμού. Οι βουλγαρικές αρχές είχαν εκπονήσει ρυθμιστικό σχέδιο για την ανάπτυξη του αεροδρομίου, το οποίο υπεβλήθη σε πλήρη εκτίμηση των περιβαλλοντικών επιπτώσεων (ΕΠΕ). Η ΕΤΕ διαπίστωσε με ικανοποίηση ότι είχε ήδη πραγματοποιηθεί, σε ένα τόσο πρώιμο στάδιο ανάπτυξης έργου, μια πλήρης ΕΠΕ η οποία μάλιστα συμπεριέλαβε και δημόσια ακρόαση. Η ΕΠΕ καλύπτει τις περιβαλλοντικές επιπτώσεις του έργου όσον αφορά τον ατμοσφαιρικό αέρα, τα υπόγεια και επιφανειακά ύδατα, το έδαφος, τις γεωλογικές συνθήκες, την πανίδα και τη χλωρίδα, το τοπίο, τα απόβλητα και κυρίως την ηχορρύπανση από τα αεροσκάφη. Η ΕΠΕ κατέληξε στο συμπέρασμα ότι η επέκταση του διαδρόμου κατά 540 μέτρα ανατολικά θα είχε σαν αποτέλεσμα τη μείωση της ηχορρύπανσης σε αποδεκτά επίπεδα. Ως εκ τούτου, η επέκταση του διαδρόμου προσγείωσης συμπεριελήφθη στην αναθεώρηση του ρυθμιστικού σχεδίου.

Η ΕΤΕ έθεσε ως όρο για τη χορήγηση του δανείου την αναβάθμιση του υπάρχοντος ρυθμιστικού σχεδίου από ειδικευμένους διεθνείς συμβούλους ώστε να επιτευχθούν τα διεθνή πρότυπα της ICAO (Διεθνούς Οργάνωσης Πολιτικής Αεροπορίας) για την ανάπτυξη του αεροδρομίου. Τα πρότυπα αυτά περιλαμβάνουν κυρίως τη συμμόρφωση του έργου με τις σχετικές διεθνείς κατευθυντήριες γραμμές για το περιβάλλον. Όλα τα συμπεράσματα της ΕΠΕ εξετάζονται από διεθνείς πραγματογνώμονες υψηλού επιπέδου εξειδίκευσης, με βάση τα πρότυπα της ICAO και θα ληφθούν υπόψη κατά τα επόμενα στάδια σχεδιασμού.

Η ΕΤΕ θα εγγυηθεί την εφαρμογή των εν λόγω συστάσεων καθώς και την ευθυγράμμισή τους με τα κοινοτικά πρότυπα για το περιβάλλον.